``வரலாறு என்பது வெறும் தகவல் திரட்டு அல்ல. மனிதர்கள் ஒவ்வொரு காலத்துக்கும் எப்படித் தங்களை மாற்றிக்கொண்டார்கள், அவர்களுடைய குணாதிசயம் எப்படி இந்த வரலாற்றினை எழுதியது என்பதனை அறிந்துகொள்வதன் மூலமாக, நிகழ்காலத்தில் சந்திக்கும் இடையூறுகளுக்கு விடை தேடலாம்" என்று எண்ணியவர் பிரெஞ்சு அறிஞர் மிஷேல் ஃபூக்கோ. வரலாறு என்பதனை ஒவ்வொருவரும் ஒவ்வொரு விதமாக அணுகிக்கொண்டிருந்தபோது, அதனைத் தத்துவவியலின் கண் வழியாக அறிந்துகொள்ள முயற்சி செய்தவர் ஃபூக்கோ. அதன் காரணமாகவே அவருடைய சிந்தனைகள் மற்ற 20 ம் நூற்றாண்டு சிந்தனையாளர்களிடமிருந்து வேறுபட்டு நிற்கின்றன. பின் நவீனத்துவம், பின் கட்டமைப்பியல் போன்ற தத்துவங்களில் ஃபூக்கோவின் பங்கு அதிகம். அரசியலில் சிறிது காலம் ஈடுபட்ட அவர் பேராசிரியராகவும், இலக்கிய விமர்சகராகவும்கூட பணியாற்றினார். தத்துவவியலில் பெரும் ஆளுமையாகத் திகழ்ந்த ஃபூக்கோ மறைந்த தினம் இன்று.